རྡོར་སེམས་ཐུགས་ཀྱི་མེ་ལོང་ལས༔ ཚེ་སྒྲུབ་ཡེ་ཤེས་རྒྱ་མདུད་ཀྱི་དབང་ཆོག་འཆི་མེད་མཆོག་སྩོལ་བཞུགས་སོ༔ ༔

ྈྃ༔ ༔྅྅྅྅྅ འཆི་མེད་ཚེ་ཡི་ལྷ་ལ་ཕྱག་འཚལ་ལོ༔ དབང་བཞི་ཐོབ་དང་བསྐུར་བྱེད་གཉིས་བྲལ་ཡང་༔ བརྡའ་ཚིག་བཀའ་སྲོལ་མ་ཉམས་ཆུ་བོའི་
རྒྱུན༔ མཁའ་འགྲོའི་གསང་ཚིག་སྙན་བརྒྱུད་ཡི་གེར་བཀོད༔ ས་མ་ཡཱ༔ རྒྱ་རྒྱ་རྒྱ༔ འཆི་མེད་ཚེ་ཡི་དབང་བསྐུར་བསྟན་པ་ནི༔ དབེན་གནས་མེ་ཏོག་འབྲས་བུས་
བརྒྱན་པའི་སར༔ མཎྜལ་རཀྟ་སིནྡྷུར་མཚལ་གྱིས་བྱུགས༔ བུམ་པ་མཚན་ལྡན་འབྲུ་སྤོས་སྨན་དྲིས་བཀང་༔ དར་ལྗང་མགུལ་འཆིང་དཔག་བསམ་ཤིང་གིས་བརྒྱན༔
རྨ་བྱའི་མདོངས་དང་ཤེལ་དང་མེ་ལོང་དང་༔ གཟུངས་ཐག་རྡོ་རྗེ་ཚེ་ཆང་ཚེ་རིལ་བཤམས༔ སློབ་མ་ཁྲུས་བྱ་ཡོལ་བའི་ཕྱི་རོལ་འཁོད༔ དེ་ནས་རྡོ་རྗེ་སློབ་དཔོན་གྱིས་སློབ་

ྈྃ༔ ༔མ་ལ་དྲི་བ་ནི༔ ཧོཿ བུ་ཁྱོད་སུ་ཡིན་ཅི་ཡི་དོན༔ གང་ཡིན་གང་མིན་ང་ལ་སྨྲོས༔ ཞེས་དྲི༔ སློབ་མས་ལན་བཏབ་པ་ནི༔ བདག་ནི་སྐལ་ལྡན་
དད་པ་ཅན༔ འཆི་བདག་བདུད་ལས་རྒྱལ་བའི་ཕྱིར༔ བཅོམ་ལྡན་ཚེ་ཡི་དཀྱིལ་འཁོར་དུ༔ ཚེ་དབང་ཟབ་མོ་བསྐུར་དུ་གསོལ༔ ཞེས་ཞུས༔ དེ་ནས་ལན་གསུངས་
པ༔ ཧོཿ སྐལ་ལྡན་བུ་རྣམས་ང་ལ་ཉོན༔ ཚེ་ཡི་དབང་མཆོག་ཞུ་འདོད་ན༔ སྐལ་ལྡན་སྣོད་རུང་དམ་ཚིག་རྣམས༔ བླ་མའི་བཀའ་བཞིན་བསྒྲུབ་ནུས་སམ༔ ཞེས་
དྲི༔ སློབ་མས་ལན་ཞུ་བ༔ བླ་མ་རྡོ་རྗེ་འཛིན་པ་གསན་དུ་གསོལ༔ ཡང་གསང་འཆི་མེད་ཚེ་ཡི་དཀྱིལ་འཁོར་འདིར༔ བདག་ནི་འཇུག་སྤྲོ་དམ་ཚིག་སྡོམ་ལ་གནས༔

སློབ་དཔོན་བཀའ་ལས་འདའ་རེ་ན་ར་ཀན༔ ཞེས་ཞུས༔ དེ་ནས་ལས་བུམ་གྱིས་ཁྲུས་བྱ་བ་ནི༔ བདུད་རྩི་ཡན་ལག་བརྒྱད་ལྡན་ཁྲུས་ཀྱི་ཆུ༔ རྙོག་མེད་བསིལ་ཞིང་དྲི་བྲལ་དམ་པ་སྟེ༔ དྲི་བཟང་ལྷ་ཡི་ཆུ་
གཙང་ཡིད་འོང་འདི༔ སྐལ་ལྡན་རིགས་ཀྱི་བུ་ལ་ཁྲུས་གསོལ་ལོ༔ ཉོན་མོངས་སྒྲིབ་དག་དབང་བསྐུར་སྣོད་རུང་ཤོག༔ ཅེས་ཁྲུས་བྱ༔ དམ་ཚིག་བྱིན་པ་ནི༔ ཧཱུྃ༔ འདི་ནི་དམ་ཚིག་བདུད་རྩིའི་ཆུ༔
བསྲུང་ན་དངོས་གྲུབ་རྣམ་གཉིས་ཐོབ༔ མ་བསྲུང་ན་རཀ་དམྱལ་བའི་རྒྱུ༔ དེ་བས་དམ་བསྲུང་ཆུ་འདི་འཐུང་༔ ས་མ་ཡཱ༔ ན་ར་ཀན༔ རྡོ་རྗེ་སྤྱི་བོར་བཞག་ཅིང་མནའ་ཆུ་བྱིན༔ འདིར་བྱིན་འབེབས་བྱ༔
དེ་ནས་དཀྱིལ་འཁོར་ལ་མེ་ཏོག་འབུལ་བ་ནི༔ ཧྲཱིཿ བདག་གི་ཡང་དག་རིག་པའི་མེ་ཏོག་འདི༔ བཅོམ་ལྡན་འཆི་མེད་ཚེ་ཡི་ལྷ་ལ་འབུལ༔ བསོད་ནམས་ཡེ་ཤེས་ཚོགས་གཉིས་རབ་རྫོགས་ནས༔ ལས་
འཕྲོ་གང་ཡིན་ལྷ་དང་འཕྲད་པར་ཤོག༔ པུཥྤེ་སྭཱ་ཧཱ༔ ཞེས་མེ་ཏོག་དོར་ལ༔ གང་ལ་ཕོག་པའི་ལྷ་མིང་བཏགས་པར་བྱ༔ དེ་ནས་སློབ་མ་ཚེ་དཔག་མེད་དུ་བསྐྱེད༔ ཕུང་ཁམས་ལྷའི་དབང་བཞི་བསྐུར༔
དེ་ལ་ཡེ་ཤེས་དབབ་པར་བྱ༔ བརྟན་བཞུགས་དང་རབ་ཏུ་གནས་བྱ་ཞིང་༔ དེ་ནས་དབང་བཞི་བསྐུར་བའི་ལས་རིམ་ནི༔ མཎྜལ་ཕུལ་དང་གསོལ་བ་བཏབ་པ་ནི༔ ཀྱེ་ཧོ༔ བླ་མ་རྡོ་རྗེ་འཛིན་པ་དགོངས་སུ་

ྈྃ༔ ༔གསོལ༔ བདག་ནི་བྱང་ཆུབ་སྙིང་པོ་མ་ཐོབ་བར༔ མགོན་ཁྱེད་གཙུག་གི་རྒྱན་དུ་ལེགས་བཟུང་སྟེ༔ འཆི་མེད་ཡེ་ཤེས་ཨ་ཡུ་ཚེ་དབང་ཞུ༔ ཐར་པའི་གྲོགས་སུ་བདག་ཉིད་རབ་
ཞུགས་ནས༔ ཧ་གསང་དམར་པོ་དྷིརྡ་བྷིར་ར་ཧེ༔ ཞེས་གསུངས༔ དེ་ནས་སློབ་དཔོན་གྱིས་བུམ་པ་སྤྱི་བོར་བཞག་ནས༔ ཧྲཱིཿ ཕྱི་ལྟར་རིན་ཆེན་བུམ་པ་གཞལ་ཡས་ཁང་༔ ནང་ན་འབྲུ་སྤོས་སྨན་སྣའི་
བཅུད་ཀྱིས་གཏམས༔ གསང་བར་བཅོམ་ལྡན་ཚེ་ཡི་ལྷ་ཚོགས་བཞུགས༔ སྐལ་ལྡན་བུ་ལ་འཆི་མེད་སྩལ་དུ་གསོལ༔ ཨོཾ་བཛྲ་ཨ་ཡུ་ཛྙཱ་ན་སིདྡྷི་ཧཱུྃ་ཛ༔ ཨ་བྷི་རིཉྩ་ཨོཾ༔ ཧྲཱིཿ ཚེ་ཆུ་བདུད་རྩི་ལྔ་ལྡན་འོད་
ཟེར་འཕྲོ༔ སྤྱི་གཙུག་བུ་གར་ལུས་ལ་སིབ་སིབ་ཐིམ༔ ལུས་ཀྱི་སྒྲིབ་དག་རྡོ་རྗེའི་སྐུར་གྱུར་ཏེ༔ དྭངས་མ་ཡར་ལུད་རིགས་བདག་གསལ་བར་གྱུར༔ ཨ་མྲྀ་དེ་ཝ་ཨ་བྷི་རིཉྩ་ཨཱ༔ སྣང་བ་མཐའ་ཡས་ཀྱི་
སྐུ་སྤྱི་བོར་བཞག་གོ༔ དེ་ནས་ཅོད་པན་མགོ་ལ་བསྐོན་ལ༔ ཧྲཱིཿ རལ་པའི་ཅོད་པན་གྱེན་བརྫེས་སྤྲུལ་སྐུའི་ཆས༔ ལོངས་སྐུ་རིགས་ལྔའི་སངས་རྒྱས་སྐུ་ལ་བརྒྱན༔ སྐུ་ཐིག་འོད་ཀློང་ཡེ་ཤེས་ཆེན་པོའི་
དབང་༔ རིགས་ཀྱི་བུ་ལ་གཉིས་མེད་སྩལ་དུ་གསོལ༔ རཏྣ་མུ་ཛི་ཨ་བྷི་རིཉྩ་ཧཱུྃ༔ ལོངས་སྐུའི་ཆས་བཅུའི་དབང་བསྐུར་ལ༔ ཧྲཱིཿ པྲོག་ཞུ་དོ་ཤལ་རིན་ཆེན་མགུར་ཆུ་དང་༔ ཕྱག་ཞབས་གདུབ་བུ་དར་

གྱི་སྟོད་གཡོགས་སོགས༔ ལོངས་སྤྱོད་རྫོགས་སྐུའི་རྒྱན་དབང་འདི་བསྐུར་བས༔ ཡན་ལག་བདུན་ལྡན་ཚེ་དབང་ཐོབ་པར་ཤོག༔ རཏྣ་པུ་ཡེ་སིདྡྷི་ཕ་ལ་སྭཱ་ཧཱ༔ དེ་ནས་ལྷ་དང་བདག་ཉིད་ཀྱི༔ ཐུགས་
ཀའི་ཧྲཱིཿཡིག་སྔགས་ཕྲེང་འོད་ཟེར་ལས༔ འཇའ་འོད་ཟེར་ཐག་ཕྱོགས་བཅུར་འཕྲོས་པ་ཡིས༔ སྣོད་བཅུད་དངོས་པོ་དྭངས་མ་ཀུན་བསྡུས་ནས༔ བུམ་པའི་ཆུ་དང་དབྱེར་མེད་གྱུར་བསམ་ལ༔ ཧྲཱིཿ ཕྱི་ནི་
རིན་ཆེན་བྱི་རུའི་བུམ་པ་ལ༔ ནང་ན་རྩ་གསུམ་ཚེ་ཡི་ལྷ་ཚོགས་བཞུགས༔ འཇའ་འོད་སྐུ་ཐིག་ཡིག་འཕྲུ་ཕྱག་མཚན་ཚོགས༔ དཔག་མེད་ནམ་མཁའ་གང་བའི་ཟེར་ཐག་འཕྲོས༔ ཧྲཱིཿ ཤར་ལྷོ་ནུབ་བྱང་
སྟེང་འོག་ཕྱོགས་མཚམས་ནས༔ དྲི་ཟ་གཤིན་རྗེ་ཀླུ་དབང་གནོད་སྦྱིན་དང་༔ ཚངས་པ་བརྒྱ་བྱིན་སྡེ་བརྒྱད་ཚོགས་རྣམས་ཀྱིས༔ བླ་ཚེ་རྐུས་འཕྲོག་གཞོམ་གཞིག་ཁྱེར་བ་རྣམས༔ འོད་ཟེར་ཁ་དོག་སྣ་ལྔའི་
ཚུལ་དུ་བསྡུས༔ དྭངས་མ་གཞོམ་གཞིག་མེད་པའི་འོད་ཟེར་དེ༔ སྣུམ་འགྲིལ་འཚེར་ཞིང་ལུས་ལ་ཐིམ་གྱུར་པས༔ ལུས་སྟོབས་བཀྲག་མདངས་གཟི་བརྗིད་རབ་རྒྱས་ནས༔ བཅོམ་ལྡན་འཆི་མེད་ཚེ་དབང་
ཐོབ་པར་ཤོག༔ དེ་ནས་འབྱུང་བའི་དྭངས་མའི་བཅུད་བསྡུས་ནས༔ སྐལ་ལྡན་རྣམས་ལ་དབང་བསྐུར་དམིགས་པ་བསྒོམ༔ ཧྲཱིཿ བུམ་པའི་རང་བཞིན་བཅོམ་ལྡན་ཚེ་དཔག་མེད༔ འོད་ཟེར་ཕྱག་མཚན་

ྈྃ༔ ༔ཡིག་འབྲུའི་སྐར་མདའ་ཆད༔ ནམ་མཁའ་ས་ཆུ་མེ་རླུང་འབྱུང་བ་ལྔའི༔ སྔོ་སེར་དམར་ལྗང་དཀར་མཐིང་བཅུད་བསྡུས་ཏེ༔ ཤ་ཁྲག་དྲོད་དབུགས་སེམས་ཀྱི་ཁམས་ཉམས་གསོས༔
སླར་ཡང་ལྕུག་ཕྲན་དྲོད་གཤེར་འཛོམ་པ་ལྟར༔ སྟོབས་བརྗིད་རྩལ་དབང་འཆི་མེད་ཐོབ་པར་ཤོག༔ གཟུགས་དང་ཡིག་འབྲུ་བཅུ་གཅིག་བཟླས༔ ཧྲཱིཿ བུམ་པའི་ངོ་བོ་བཅོམ་ལྡན་ཚེ་དཔག་མེད༔ འོད་ཟེར་
སྲད་བུ་ལྔ་ལྡན་ཚུལ་དུ་འཕྲོས༔ འཇིག་རྟེན་ཁམས་ན་ཚེ་བསོད་འབྱོར་པ་ཅན༔ རྒྱལ་བློན་ཁྱིམ་བདག་བྲམ་ཟེ་དམངས་བའི་རིགས༔ སྐྱེ་འགྲོའི་སྲོག་ལུས་དབང་ཐང་ཐམས་ཅད་ཀུན༔ བཅུད་བསྡུས་སྐལ་
ལྡན་ལུས་ལ་དབྱེར་མེད་གྱུར༔ གཟུངས་དང་ཡིག་འབྲུ་བཅུ་གཅིག་བཟླས༔ ཧྲཱིཿ བུམ་པའི་ཐུགས་རྗེ་བཅོམ་ལྡན་ཚེ་དཔག་མེད༔ མོས་གུས་འོད་ཟེར་ལྕགས་ཀྱུའི་ཚུལ་དུ་འཕྲོས༔ ཞི་ཁྲོ་རྒྱལ་བ་རྒྱ་
མཚོའི་ལྷ་ཚོགས་དང་༔ སྐུ་གསུམ་ལྷ་ཚོགས་རིགས་གསུམ་མགོན་པོ་དང་༔ གྲུབ་ཐོབ་པཎ་ཆེན་ཚེ་ཡི་རིག་འཛིན་གྱི༔ ཐུགས་རྗེ་བྱིན་རླབས་མཁྱེན་བརྩེ་ནུས་མཐུ་རྣམས༔ འོད་ཀྱི་གོང་བུར་བསྡུས་ཏེ་
ལུས་ལ་ཐིམ༔ མི་འཇིག་སྲ་བརྟན་རྡོ་རྗེའི་དབང་ཐོབ་ཤོག༔ གཟུངས་དང་ཡིག་འབྲུ་བཅུ་གཅིག་བཟླས༔ ཧྲཱིཿ འབྱུང་བའི་བཅུད་དང་སྐྱེ་འགྲོའི་ཚེ་བསོད་དང་༔ རྒྱལ་བའི་བྱིན་རླབས་མི་ཞིག་ཚེ་དབང་

འདི༔ སྒོ་གསུམ་དྭངས་མར་ཐིམ་པས་འོད་ལུས་འགྱུར༔ གཟུངས་དང་ཡིག་འབྲུ་བཅུ་གཅིག་བཟླས༔ དེ་ནས་མདའ་དར་ཚེ་རིལ་ཚེ་ཆང་དང་༔ འབྲུ་སྣ་བླ་རྡོ་རྒྱས་བཏབ་མངའ་གསོལ་ལོ༔ ཧྲཱིཿ ཡེ་
ཤེས་ལྔ་ལྡན་འཕྲིན་ལས་བཞི་སྒྲུབ་པའི༔ འོད་ལྔའི་དྲྭ་བ་ཡེ་ཤེས་ལུ་གུ་རྒྱུད༔ སྒོ་གསུམ་སྐྱེ་འཆི་མེད་པར་དབྱིངས་རིག་ཀློང་༔ འགྱུར་མེད་རྣམ་དག་རང་བྱུང་རྒྱས་བཏབ་བོ༔ སུ་པྲ་ཏིཥྛ་བཛྲ་ཡེ་སྭཱ་ཧཱ༔
ཧྲཱིཿ རུ་ཏ་སྦྲང་རྩི་དབང་ལག་རྟག་ཏུ་ངུ་༔ ཁ་མངར་ཚ་སྐྱུར་སྨན་ནུས་བདུད་རྩིར་གྱུར༔ འབྲུ་བཅུད་རིལ་བུར་བཅོམ་ལྡན་ཚེ་ལྷ་སྟེ༔ ཟོས་པས་འཆི་བདག་བདུད་ལས་རྒྱལ་བར་ཤོག༔ གཟུངས་དང་ཡིག་
འབྲུ་བཅུ་གཅིག་བཟླས༔ ཧྲཱིཿ ཙན་དན་ཨ་ཀ་རུ་དང་ག་བུར་དང་༔ སི་ལ་ཤ་ལྔ་བདུད་རྩིའི་ངོ་བོ་ལྔ༔ རྩ་བརྒྱད་ནུས་ལྡན་ཆང་དང་སྦྱར་བ་འདི༔ རྩ་ཐིག་སེམས་གསུམ་དྭངས་མའི་ངོ་བོར་གསལ༔
བདེ་དྲོད་ཡེ་ཤེས་ཚེ་དབང་ཐོབ་པར་ཤོག༔ གཟུངས་དང་ཡིག་འབྲུ་བཅུ་གཅིག་བཟླས༔ ཧྲཱིཿ ཀུན་གཞིའི་ངོ་བོ་རང་རིག་ཚེ་དཔག་མེད༔ གློ་བུར་ཀུན་རྟོག་འཆི་བདག་བདུད་ལས་རྒྱལ༔ ཉག་གཅིག་
གདོད་མ་ཡེ་ཡིན་བྱུ་རུ་འདི༔ འགྱུར་མེད་ལྷུན་གྲུབ་ཀློང་དུ་རྒྱས་བཏབ་བོ༔ ཡེ་དྷརྨཱ༴ ཧྲཱིཿ འབྲུ་སྣ་མུ་གེའི་ནད་སེལ་ལོངས་སྤྱོད་འཕེལ༔ སྨན་ལྔས་ཉོན་མོངས་ནད་འཇོམས་ཡེ་ཤེས་སྟེར༔ སྤོས་ལྔས་

ྈྃ༔ ༔ཚུལ་ལྡན་ཕུང་པོའི་འཇིག་ལས་གྲོལ༔ སྙིང་པོ་ལྔ་ཡིས་སྐུ་ལྔ་ཡོངས་རྫོགས་ཐོབ༔ དྲི་ལྔས་འཇའ་ལུས་རྡོ་རྗེ་འཛིན་ཐོབ་ཤོག༔ ཡེ་དྷརྨཱ༴ ཡོན་ཕུལ་ཡི་དམ་ཀློང་དུ་འགྱུར་བར་བྱ༔
དེ་ནས་གསང་དབང་བསྐུར་བ་ནི༔ མཎྜལ་ཕུལ་ལ་འདི་སྐད་བརྗོད༔ ཧོཿ བླ་མ་མགོན་པོ་ཚེ་དཔག་མེད༔ ངག་ལ་འཆི་མེད་དངོས་གྲུབ་སྩོལ༔ ཅེས་བརྗོད༔ དེ་ནས་བླ་མ་ཚེ་དཔག་མེད༔ ཡབ་
ཡུམ་གསལ་བར་སྒོམ་པ་ཡི༔ སྦྱོར་མཚམས་བདུད་རྩིའི་རྒྱུན་བྱུང་བ༔ སློབ་མའི་ལྕེ་ལ་ཐིམ་པར་བསམ༔ ཧྲཱིཿ བཅོམ་ལྡན་ཡེ་ཤེས་ཚེ་དཔག་མེད༔ གཉིས་མེད་གསང་བའི་དཀྱིལ་འཁོར་ནས༔ བྱང་
ཆུབ་སེམས་ཀྱི་ཁུ་{འབང་}? འབབ༔ མྱོང་བས་བདུད་བཞིའི་དཔུང་བཅོམ་སྟེ༔ འཆི་མེད་ཚེ་དབང་ཐོབ་པར་ཤོག༔ བཟླས་ལུང་བྱིན་ཅིང་དབྱངས་གསལ་བརྗོད༔ ས་མ་ཡཱ༔ དེ་ནས་ཤེར་དབང་བསྐུར་
བ་ནི༔ མཎྜལ་ཕུལ་ལ་འདི་སྐད་ཞུ༔ ཧོཿ བླ་མ་མགོན་པོ་ཚེ་དཔག་མེད༔ ཡིད་ལ་འཆི་མེད་དངོས་གྲུབ་སྩོལ༔ དེ་ནས་མེ་ལོང་ངོས་ལ་ནི༔ སིནྡྷུར་བྱུག་པ་ཐོགས་བྱས་ལ༔ ཧྲཱིཿ སྣང་སྲིད་སྲིད་ཞི་
མཉམ་སྦྱོར་ཞིང་༔ བདེ་དང་སྟོང་པ་མཉམ་པའི་སྐུ༔ རྡོ་རྗེ་བཙུན་མོ་ཤེས་རབ་དབང་༔ བསྐུར་བས་བགྲེས་རྒུད་བྲལ་བར་ཤོག༔ སྣང་གྲགས་ཆོས་ཀྱི་མཚན་ཉིད་བཤད༔ དེ་ནས་རིག་པའི་རྩལ་དབང་ནི༔

མེན་ཤེལ་རྨ་བྱའི་སྒྲོ་མདོངས་གཉིས༔ སྙིང་ཁར་བཞག་ལ་འདི་སྐད་བརྗོད༔ ཧོཿ བུ་རྣམས་ཉོན་ཅིག་དེ་བཞིན་ཉིད་ཀྱི་ཀློང་༔ ཀུན་ཁྱབ་རང་རིག་འདུས་མ་བྱས༔ ཁ་དོག་ལྔ་ལྡན་འོད་ཟེར་འཕྲོ༔ རིག་
སྟོང་སྣང་མཐའ་འོད་དཔག་མེད༔ སྐྱེ་འཆི་མེད་པའི་ངོ་བོར་ལྟོས༔ ཨཱཿཨཱཿཨཱཿ དབང་དོན་ངོ་སྤྲོད་མངའ་གསོལ་ནི༔ རྡོར་དྲིལ་རྒྱལ་མཚན་དབང་ཞྭ་དབང་༔ ཤོག་སེར་གཏད་ལ་ཁྲི་སྟེང་བཞག༔
ཧྲཱིཿ རྡོ་རྗེ་རྩེ་ལྔ་ཡེ་ཤེས་ལྔ༔ དྲིལ་བུ་ཤེས་རབ་སྒྲ་དབྱངས་སྒྲོག༔ ཐབས་ཤེས་གཉིས་སུ་མེད་བྱེད་པའི༔ རྡོ་རྗེ་རྒྱལ་པོར་དབང་བསྐུར་རོ༔ བཀྲ་ཤིས་རྟགས་དང་རྫས་བརྒྱད་བསྐུར༔ དགའ་སྟོན་བྱ་ཞིང་
ཚོགས་ལ་རོལ༔ སྙན་བརྒྱུད་ཡེ་ཤེས་རྒྱ་མདུད་འདི༔ ལྷ་སྲས་ཉིད་ལ་བརྩེ་བས་གདམས༔ ད་ལྟ་སྤེལ་བའི་གནས་མེད་པས༔ མ་འོངས་ཉིད་ཀྱི་གདུང་བརྒྱུད་དོན༔ ལྟོ་འཕྱེ་སྤུངས་འདྲར་གཏེར་དུ་སྦས༔
ས་མ་ཡཱ༔ རྒྱ་རྒྱ་རྒྱ༔ བྱང་ཟང་ཟང་ལྷ་བྲག་ནས་སྤྲུལ་སྐུ་རིག་འཛིན་ཆེན་པོ་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་ཤིང་༔ སླར་ཡང་སྐྱིད་ལུང་བཀྲ་ཤིས་དཔལ་བཟང་གི་བྲག་སེངྒེའི་གདོང་པ་འདྲ་
བར་སྦས་པ༔ བདག་བྱ་བཏང་གར་དབང་རྡོ་རྗེས་རྙེད་ཅིང་ཤོག་སེར་མཁའ་འགྲོའི་བརྡའ་ཡིག་ལས་ཤེལ་ཕུག་ཏུ་དག་པར་ཕབ་པའོ༔

ྈྃཿ ༔